**Kasvatus-lehden toimitusneuvosto on valinnut Kasvatus-lehden v*uoden 2012 tiedeartikkeliksi***

***Mira Kalalahden artikkelin ”Perhetaustan vaikutus tyttöjen ja poikien koulunkäyntiin” (Kasvatus 4/2012)***

Teksti avaa uusia näkökulmia ja on ajankohtainen: kouluasenteet on otettu mukaan aiempaan sosiaaliluokka–koulusaavutukset-tutkimukseen ja perheen merkitys (perheiden eriarvoistuminen) on nostettu esiin. Näkökulma on holistinen ja avoin. Teksti on ajattelemaan haastava, innostava. Artikkeli osoittaa lukijalle kiinnostavalla tavalla, että sinänsä tunnettu ajatus koulumenestyksen periytyvyydestä on monimutkainen ja siihen liittyy epälineaarisuutta ja useita vielä piilossa olevia tekijöitä. Vaikka nyt valittu asetelma ei paljastakaan tekijöitä esimerkiksi koulusaavutusten ja perhetaustan yhteyksien erilaisuudesta, se avaa tilaa tarkentaa kuvaa ja käsitystä tutkittavasta ilmiöstä.

Artikkelissa esiteltävä tutkimus on kuvattu selkeästi: sopivan yksilöity ja hyvin kohdistettu testistö avataan ja perustellaan lukijalle. Asenteisiin ja koulusaavutuksiin liittyviä mekanismeja käsitellään erilaisin menetelmin ja aineistoin.

Artikkelin teoreettinen vuoropuhelu käydään yli koulukunta-, tieteenala- tai menetelmärajojen. Analyysilla ja havainnoilla tehdään tilaa laajemmille uusia näkökulmia korostaville tulkinnoille (esim. sosiokulttuuristen erojen tasoittaminen).

Artikkelin rakenne ja kirjoitusasu on erinomainen: Artikkelissa on hyvä taustoitus, jossa kuvataan tutkimuksen tausta ja paikka tutkimuskentällä. Teoria linkittää erilaisten tutkimusten havainnot kiinnostaviksi ja välttämättömiksi lähtökohdiksi, jolloin se muistuttaa kriittisen realismin perusajatuksia myönteisellä tavalla. Sama asetelma on esillä myös päätelmissä: argumentti ja uudet avaukset liikkuvat sujuvasti mutta ymmärrettävästi yli erilaisten tutkimustraditioiden. Artikkelin päätelmät on kirjoitettu kiinnostavasti ja sopivan tiiviisti. Havaintojen raportoinnissa on mukana sopivasti tulkintaa, mikä tekee raportin lukijaystävällisemmäksi ja auttaa seuraamaan argumenttia. Tieteellinen tieto on popularisoitu ymmärrettävällä ja mielenkiintoisella tavalla. Teksti itsessään on sujuvaa ja lukijaa johdattelevaa.